b'\n_START_ARTICLE_\nVeikko Hannuniemi\n_START_PARAGRAPH_\nVeikko Kullervo Hannuniemi (29. kes\xc3\xa4kuuta 1920 Sortavala \xe2\x80\x93 19. kes\xc3\xa4kuuta 1998 Raisio) oli suomalainen upseeri ja meriaiheista kirjoittanut kirjailija. Hannuniemi kirjoitti runsaasti erityisesti meriaiheisiin liittyvi\xc3\xa4 novelleja._NEWLINE_Hannuniemi k\xc3\xa4vi Kuusankosken yhteiskoulua, mutta l\xc3\xa4hti sitten 16-vuotiaana kolmeksi vuodeksi merille. H\xc3\xa4n palasi Suomeen 1939 ja osallistui talvisotaan vapaaehtoisena sek\xc3\xa4 jatkosotaan Topografipataljoonassa. H\xc3\xa4n k\xc3\xa4vi jatkosodan aikana my\xc3\xb6s upseerikoulun._NEWLINE_Hannuniemen ensimm\xc3\xa4isi\xc3\xa4 matkakirjeit\xc3\xa4, novelleja ja runoja julkaistiin 1939 Kuluttajain Lehdess\xc3\xa4, Helsingin Sanomien Viikkoliitteess\xc3\xa4 ja Seura-lehdess\xc3\xa4. Sodan j\xc3\xa4lkeen Hannuniemi perusti yhdess\xc3\xa4 rintamatoveriensa kanssa Piirtopaino-nimisen mainostoimiston joka toimi vuoden verran 1945\xe2\x80\x931946. Toimisto julkaisi Piirtopalat nimist\xc3\xa4 sarjakuvalehte\xc3\xa4, johon Hannuniemi kirjoitti novelleja sek\xc3\xa4 k\xc3\xa4sikirjoitti sarjakuvia. H\xc3\xa4n kirjoitti 1940-luvun lopulla my\xc3\xb6s kolme meriaiheista romaaniaan._NEWLINE_Varsinaisena p\xc3\xa4\xc3\xa4ty\xc3\xb6n\xc3\xa4\xc3\xa4n Hannuniemi toimi Rannikkotykist\xc3\xb6rykmentin Esikuntapatterin p\xc3\xa4\xc3\xa4llikk\xc3\xb6n\xc3\xa4 ja sen j\xc3\xa4lkeen Turun varuskunnan komendanttina. H\xc3\xa4n asui vuodesta 1954 alkaen Raisiossa ja j\xc3\xa4i el\xc3\xa4kkeelle 1970. Hannuniemi jatkoi kirjoittamista ty\xc3\xb6n ohessa ja h\xc3\xa4nen novellejaan ja artikkeleitaan julkaistiin muun muassa Seura- ja Kotiposti-lehdiss\xc3\xa4 sek\xc3\xa4 Turun Sanomissa. El\xc3\xa4kkeelle j\xc3\xa4\xc3\xa4ty\xc3\xa4\xc3\xa4n Hannuniemi kirjoitti pakinoita 1969 perustettuun Aamuset-lehteen nimimerkill\xc3\xa4 V. Veikkonen. H\xc3\xa4n kirjoitti my\xc3\xb6s k\xc3\xa4sikirjoituksia muutamiin merenkulkuaiheisiin tv-ohjelmiin ja sanoitti pari laulua (Boren laulu, Kustavin merimies).'